**B DALIS.**

**PASTATŲ PROJEKTAVIMO PASLAUGŲ CENTRALIZUOTO VIEŠOJO PIRKIMO, TAIKANT DINAMINĘ PIRKIMO SISTEMĄ**

**TECHNINĖ SPECIFIKACIJA**

**I. BENDROSIOS NUOSTATOS**

1. Pirkimo objektas – gyvenamųjų ir negyvenamųjų pastatų[[1]](#footnote-1)projektavimo ir projekto vykdymo priežiūros paslaugos (toliau – paslaugos), kurios apima:

1.1. Projekto rengimo paslaugą kai projektas rengiamas dviem etapais:

1.1.1. Projektinių pasiūlymų rengimo paslauga (I etapas) – projekto rengimo pirmuoju etapu rengiamas aplinkos ministro nustatytos sudėties dokumentas, kuriame pateikiami projektuojamo statinio architektūros, infrastruktūros, želdynų ir kiti aplinkos ministro nustatyti pagrindiniai sprendiniai ir kuris skirtas statybą leidžiančiam dokumentui gauti ir (ar) visuomenei informuoti apie numatomą statinių projektavimą. Atskiru užsakymu gali būti perkamas tik I etapas atskirai be II etapo. Šiuo atveju TIEKĖJAS (projektuotojas) parengęs projektinius pasiūlymus neprieštarauja (sutinka), kad techninį darbo projektą gali rengti ir kitas TIEKĖJAS (projektuotojas), apie šį neprieštaravimą (sutikimą) UŽSAKOVUI patvirtindamas raštu savo pasiūlyme[[2]](#footnote-2).

1.1.2. Techninio darbo projekto rengimo paslauga (II etapas) – projekto rengimo antruoju etapu rengiamų aplinkos ministro nustatytos sudėties dokumentų, skirtų statybos darbams vykdyti ir statybos užbaigimo procedūroms atlikti, visuma. Atskiru užsakymu gali būti perkamas II etapas jeigu TIEKĖJAS (projektuotojas) parengęs projektinius pasiūlymus nutraukė projektavimo veiklą ir (ar) faktiškai neegzistuoja arba UŽSAKOVAS turi TIEKĖJO (projektuotojo) parengusio projektinius pasiūlymus rengėjo neprieštaravimą (sutikimą), kad techninį darbo projektą gali rengti ir kitas TIEKĖJAS (projektuotojas)[[3]](#footnote-3).

1.2. Techninio darbo projekto rengimo paslaugą kai projektas rengiamas vienu etapu - dokumentas, kuriuo vadovaujantis pasiekiami projektinių pasiūlymų ir techninio darbo projekto tikslai.

1.3. Projekto vykdymo priežiūros paslaugas.

*Nurodytas paslaugas atsižvelgiant į savo poreikį, perkančiosios organizacijos pasirenka konkretaus pirkimo užsakyme viešosios įstaigos CPO LT elektroninio katalogo priemonėmis pagal poreikį kiekvieną atskirai, kelias ar visas kartu.*

2. Atsižvelgiant į statinio kategoriją ir statybos darbų rūšį, rengiami projektai:

2.1. statybos projektas – naujo ypatingojo ir neypatingojo statinio statybai;

2.2. rekonstravimo projektas – ypatingojo ar neypatingojo statinio rekonstravimui, taip pat kai nesudėtingasis statinys rekonstruojamas į neypatingąjį ar ypatingąjį statinį;

2.3. pastato atnaujinimo (modernizavimo) projektas – pastato atnaujinimui (modernizavimui). Toks projektas gali būti rengiamas pagal Aplinkos ministerijos ar jos įgaliotos institucijos patvirtintus tipinius statinio projektus, pritaikytus konkretiems atnaujinamiems (modernizuojamiems) pastatams (kai tai nėra kultūros paveldas), arba pagal Aplinkos ministerijos ar jos įgaliotos institucijos patvirtintus tipinius konstrukcinius elementus;

2.4. kapitalinio remonto projektas – ypatingojo ar neypatingojo statinio kapitaliniam remontui;

2.5. supaprastintas statybos projektas – naujo nesudėtingojo statinio statybai;

2.6. supaprastintas rekonstravimo projektas – nesudėtingojo statinio rekonstravimui;

2.7. kapitalinio remonto aprašas – nesudėtingojo statinio kapitaliniam remontui;

2.8. paprastojo remonto aprašas – statinio paprastajam remontui;

2.9. griovimo projektas – ypatingajam statiniui griauti;

2.10. griovimo aprašas – neypatingajam statiniui griauti;

2.11. pastato (patalpos, patalpų) paskirties keitimo projektas –keičiant pastato (patalpos, patalpų) paskirtį, kai atliekami statinio paprastojo remonto darbai arba neatliekami jokie statybos darbai;

2.12. nekilnojamojo turto kadastro objektų formavimo projektas – Statybos įstatymo 28 straipsnyje nustatyta tvarka užbaigtame statyti statinyje atskirais nekilnojamojo turto kadastro objektais formuojant naujas patalpas, atliekant atskirais nekilnojamojo turto kadastro objektais suformuotų patalpų padalijimą, atidalijimą, sujungimą, perdalijimą (amalgamaciją), taip pat atliekant šio įstatymo 28 straipsnyje nustatyta tvarka užbaigtų statyti pastatų padalijimą, atidalijimą, sujungimą, perdalijimą, kai atliekami tik statinio paprastojo remonto darbai arba neatliekami jokie statybos darbai.

3. Paslaugos turi būti teikiamos pagal Lietuvos Respublikos statybos įstatymo (toliau - SĮ), statybos techninių reglamentų (toliau - STR), higienos normų (toliau - HN), Lietuvos aplinkos apsaugos normatyvinių dokumentų (toliau - LAND) ir kitų statybos bei projektavimo veiklą reglamentuojančių teisės aktų reikalavimus.

1. Konkrečiame pirkime gali būti taikomi Viešųjų pirkimų įstatymo (toliau – VPĮ) 37 str. 8 d. reikalavimai:

4.1. Jei UŽSAKOVAS veikia gynybos srityje ir vykdo su nacionaliniu saugumu susijusį pirkimą, TIEKĖJO siūlomos paslaugos turi nekelti grėsmės nacionaliniam saugumui, kaip nurodyta VPĮ 37 straipsnio 8 dalyje. UŽSAKOVAS dėl grėsmės nacionaliniam saugumui spręs įvertinęs kompetentingų institucijų pateiktą informaciją.

4.2. Jei UŽSAKOVAS valdo ypatingos svarbos informacinę infrastruktūrą ar veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi ir vykdo su nacionaliniu saugumu susijusį pirkimą, TIEKĖJO siūlomos paslaugos turi nekelti grėsmės nacionaliniam saugumui, kaip nurodyta VPĮ 37 straipsnio 8 dalyje. Nustačius galimą laimėtoją UŽSAKOVAS turi kreiptis į Nacionaliniam saugumui užtikrinti svarbių objektų apsaugos koordinavimo komisiją dėl numatomo sudaryti sandorio atitikties nacionalinio saugumo interesams. Tokiu atveju, TIEKĖJAS privalės pateikti Nacionaliniam saugumui užtikrinti svarbių objektų apsaugos koordinavimo komisijos prašomus dokumentus.

5. Paslaugų teikimo vieta – geografinė Lietuvos Respublikos teritorija.

6. Reikiamą kvalifikaciją siūlomoms paslaugoms teikti TIEKĖJAS privalo užtikrinti visą pirkimo sutarties galiojimo laikotarpį.

7. Pasikeitus įstatymų ir kitų teisės aktų, reglamentuojančių perkamas paslaugas, nuostatoms ir reikalavimams, TIEKĖJAS turi teikti paslaugas, atsižvelgiant į jį keičiančio teisės akto nuostatas bei vadovautis aktualiomis dokumentų redakcijomis.

8. Vadovaujantis 2021 m. gruodžio 8 d. Lietuvos Respublikos vyriausybės nutarimu Nr. 1061 „Dėl reikalavimų ir (arba) kriterijų dėl statinio informacinio modeliavimo metodų taikymo“, šiame nutarime nurodytų pastatų projektai turi būti rengiami BIM aplinkoje.

9. Projekto vadovas UŽSAKOVUI pageidaujant, padeda parengti techninę užduotį ir dokumentus, reikalingus prisijungimo sąlygoms gauti.

10. Projekto sudedamosios dalys nustatomos pagal STR 1.04.04:2017 „Statinio projektavimas, projekto ekspertizė“ V skyriaus „Projekto sudedamosios dalys“ nuostatas.

**II. TYRIMŲ ATLIKIMAS**

11. Paslaugų teikimo metu TIEKĖJAS turi atlikti pagal projektavimą reglamentuojančių teisės aktų reikalavimus būtinus tyrimus ir UŽSAKOVO Techninėje užduotyje nurodytus tyrimus.

12. Tyrimus gali atlikti tiekėjai ar subtiekėjai, turintys teisę būti tyrėju pagal LR Statybos įstatymo nuostatas.

**III. REIKALAVIMAI PROJEKTINIŲ PASIŪLYMŲ (I ETAPAS) IR TECHNINIO DARBO PROJEKTO (II ETAPAS) RENGIMUI**

13. Kai rengiamas Techninės specifikacijos 2.1–2.4 punktuose nurodytas projektas ir nustatyta tvarka privaloma gauti statybą leidžiantį dokumentą, projektas rengiamas dviem etapais: pirma rengiami projektiniai pasiūlymai, pagal kuriuos išduodamas statybą leidžiantis dokumentas, vėliau – techninis darbo projektas.

14. Tuo atveju jeigu UŽSAKOVAS įsigyja tik projektinių pasiūlymų parengimą (I etapą) TIEKĖJAS (projektuotojas) rengiantis projektinius pasiūlymus turi padėti parengti techninę užduotį techninio darbo projekto rengimui (II etapui).

15. Projektiniai pasiūlymai (I etapas) ir techninis darbo projektas (II etapas) rengiami vadovaujantis Technine (projektavimo) užduotimi, SĮ, STR ir kitais normatyviniais dokumentais, reglamentuojančiais statomų, rekonstruojamų, ir remontuojamų statinių esminius reikalavimus, statybos techninio normavimo, statybinių tyrinėjimų, statinių projektavimo, statybos dalyvių, viešojo administravimo subjektų, statinių savininkų (ar naudotojų) ir kitų juridinių ir fizinių asmenų veiklos šioje srityje principus ir atsakomybę.

16. Projektiniai pasiūlymai yra dokumentas, kuriuo vadovaujantis:

16.1. atliekamas projekto derinimas nustatyta tvarka;

16.2. gaunamas statybą leidžiantis dokumentas;

16.3. rengiamas techninis darbo projektas.

17. Techninis darbo projektas yra dokumentas, kuriuo vadovaujantis, įvertinus projektinių pasiūlymų sprendinius:

17.1. atliekama projekto ekspertizė (kai ji privaloma ar to pageidauja statytojas (UŽSAKOVAS));

17.2. parenkami statybos produktai, įrenginiai ir, įvertinus kartu pateiktas technines specifikacijas, atliekami statybos darbai.

18. Kai projektiniuose pasiūlymuose numatyta atskirus statinius statyti etapais, galima rengti atskirų statinių techninius darbo projektus.

19. Tuo atveju, jeigu UŽSAKOVAS paveda ir įgalioja, statybą leidžiantį dokumentą privalo gauti TIEKĖJAS (UŽSAKOVO vardu, pastarajam atlikus visus veiksmus, kuriuos gali atlikti tik UŽSAKOVAS).

20. TIEKĖJAS UŽSAKOVUI pateikia parengtus projektinius pasiūlymus ir techninį darbo projektą skaitmeninėje laikmenoje.

21. Tuo atveju, jei UŽSAKOVAS paveda ir įgalioja, TIEKĖJAS (UŽSAKOVO vardu, pastarajam atlikus visus veiksmus, kuriuos gali atlikti tik UŽSAKOVAS) gauna specialiuosius reikalavimus ir prisijungimo sąlygas.

**IV. REIKALAVIMAI TECHNINIO DARBO PROJEKTO RENGIMUI (KAIP PROJEKTAS RENGIAMAS VIENU ETAPU)**

22. Kai rengiamas Techninės specifikacijos 2.5 –2.12 punktuose nurodytas statinio projektas ar kai statybą leidžiantis dokumentas neprivalomas, statinio projektą galima rengti vienu etapu, kuris atitinka abu statinio projekto rengimo etapus ir šiems etapams taikomus reikalavimus.

23. Techninis darbo projektas (kai projektas rengiamas vienu etapu) yra dokumentas, kuriuo vadovaujantis pasiekiami projektinių pasiūlymų ir techninio darbo projekto tikslai.

24. Supaprastintas projektas (naujos statybos, rekonstravimo), griovimo projektas, kapitalinio, paprastojo remonto ar griovimo aprašas, pastato (patalpos, patalpų) ar inžinerinio statinio paskirties keitimo, nekilnojamojo turto kadastro objektų formavimo projektas yra dokumentai, kuriais vadovaujantis pasiekiami techninio darbo projekto tikslai.

25. Techninis darbo projektas rengiamas vadovaujantis Technine (projektavimo) užduotimi, SĮ, STR ir kitais normatyviniais dokumentais, reglamentuojančiais statomų, rekonstruojamų ir remontuojamų statinių esminius reikalavimus, statybos techninio normavimo, statybinių tyrinėjimų, statinių projektavimo, statybos dalyvių, viešojo administravimo subjektų, statinių savininkų (ar naudotojų) ir kitų juridinių ir fizinių asmenų veiklos šioje srityje principus ir atsakomybę.

26. Techninio darbo projekto sprendimai turi būti ekonomiškai pagrįsti ir racionalūs. Atitinkamas parengtas projektas turi būti tokios sudėties bei apimties, kad pagal jį būtų galima teisėtai atlikti statybos darbus ir tinkamai (pagal jo funkcinę paskirtį) naudoti objektą. Klaidų atveju TIEKĖJAS įsipareigoja ištaisyti jas neatlygintinai, taip pat atlyginti dėl jo suteiktų paslaugų trūkumų (esant TIEKĖJO kaltei) atsiradusius nuostolius.

27. Kai statinio projektas rengiamas vienu etapu, su prašymu išduoti statybą leidžiantį dokumentą, pranešant apie statybos pradžią arba atliekant statybos užbaigimo procedūras, pateikiamas 2.5–2.12 punktuose nurodytas statinio projektas arba aprašas. Tuo atveju, jei UŽSAKOVAS paveda ir įgalioja, statybą leidžiantį dokumentą privalo gauti TIEKĖJAS (UŽSAKOVO vardu, pastarajam atlikus visus veiksmus, kuriuos gali atlikti tik UŽSAKOVAS).

28. TIEKĖJAS UŽSAKOVUI pateikia parengtą techninį darbo projektą skaitmeninėje laikmenoje.

29. Vadovaujantis STR ir Statybos įstatymo nuostatomis TIEKĖJAS negali teikti duomenų apie projektą tretiesiems asmenims.

**V. REIKALAVIMAI PROJEKTO VYKDYMO PRIEŽIŪROS PASLAUGOMS**

30. UŽSAKOVUI nurodžius, TIEKĖJAS atlieka statinio projekto vykdymo priežiūrą, kuri apima projekte numatytų sprendinių įgyvendinimo priežiūrą, nustatytą Statybos įstatyme ir STR, projekto vykdymo priežiūros vadovams projekto vykdymo priežiūros metu lankantis darbų vietoje.

**VI. APLINKOS APSAUGOS KRITERIJŲ TAIKYMAS**

31. Paslaugoms turi būti taikomi minimalūs aplinkos apsaugos kriterijai, patvirtinti Lietuvos Respublikos aplinkos ministro 2011 m. birželio 28 d. [įsakymu](https://e-seimas.lrs.lt/portal/legalAct/lt/TAD/TAIS.403512/asr) Nr. D1-508 „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (aktualia redakcija).

\_\_\_\_\_\_\_\_\_\_\_\_\_\_\_\_\_

1. *išskyrus: kultūros paveldo statinių, tipinių pastatų, branduolinės energetikos objektų pastatų, Lietuvos Respublikos architektūros įstatyme nustatytus atvejus, kai Viešųjų pirkimų įstatyme apibrėžtos perkančiosios organizacijos, pirkdamos teritorijų planavimo ar statinio projektavimo paslaugas, turi vykdyti projektų konkursus, skirtus statinio architektūrinei idėjai ar urbanistinei idėjai išreikšti.* [↑](#footnote-ref-1)
2. STR1.04.04:2017 „Statinio projektavimas, projekto ekspertizė“ 9 punkto 9.2 papunktis. [↑](#footnote-ref-2)
3. STR1.04.04:2017 „Statinio projektavimas, projekto ekspertizė“ 9 punkto 9.2 papunktis. [↑](#footnote-ref-3)